**LATVIJAS FILMU PADOME**

**SĒDES PROTOKOLS**

Rīgā, 2018. gada 28. jūnijā Nr. 2018 / 3

**Sēde atklāta** plkst. 16:00

**Piedalās**:

padomes locekļi:

1. **Dita Rietuma**, NKC vadītāja;
2. **Dace Vilsone**, KM valsts sekretāre
3. **Ieva Romanova**, biedrības *Latvijas Kinematogrāfistu savienība* priekšsēde
4. **Jānis Putniņš**, Latvijas Kultūras akadēmijas Nacionālās Filmu skolas vadītājs;
5. **Aija Bērziņa**, biedrības *Latvijas Kinoproducentu asociācija* valdes priekšsēdētāja;
6. **Jānis Kalējs**, b-bas *Latvijas Filmu servisa producentu asociācija* valdes loceklis;
7. **Baiba Zūzena**, biedrības *Latvijas Raidorganizāciju asociācija* pārstāve, AMB TV un radio vadītāja Latvijā;

pieaicināti:

**Edgars Mednis**, NKC juriskonsults

**Uldis Dimiševskis**, NKC vadītājas vietnieks

**Nepiedalās**:

1. **Dāvis Sīmanis**, VKKF Filmu mākslas nozares ekspertu komisijas priekšsēdētājs
2. **Ivars Belte**, VSIA *Latvijas Televīzija* valdes priekšsēdētājs
3. **Andrejs Ēķis**, filmu producents;
4. **Gunta Līdaka**, Nacionālās elektronisko plašsaziņas līdzekļu padomes locekle;

**Sēdi vada**: Filmu padomes priekšsēdētāja Aija Bērziņa

**Protokolē:** NKC informācijas speciālisteKristīne Matīsa

**Darba kārtībā:**

1. Nepieciešamie grozījumi Filmu nozari regulējošos aktos – pirmie soļi un turpmākās darbības plāns (ziņo NKC vadītāja Dita Rietuma,  NKC juriskonsults Edgars Mednis)
2. Aktualitātes (KM valsts sekretāre Dace Vilsone).

**Dita Rietuma** iezīmē darba kārtības pirmā punkta situāciju: - Lai nākamgad varētu konkursos piešķirt finansējumu filmām, ir jāgroza normatīvie akti, kas neatbilst Regulai (Komisijas Regula (ES) Nr. 651/2014 (2014. gada 17. jūnijs), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu). Galvenais punkts – esošie normatīvie akti iegrožo tirgu, jo izvirza priekšplānā Latvijas komersantus. NKC ir izdarījis mājasdarbu, iekšējas konsultācijas sākām jau pirms diviem mēnešiem. Esam atraduši veidu, kā visu sakārtot, neatverot Filmu likumu, - jāizstrādā tehniskie grozījumi, kas atceļ ierobežojumu, bet saglabājam Producentu reģistru kā informatīvu datu bāzi – to Regula neaizliedz, tā tikai neļauj pieprasīt obligātu reģistrāciju Latvijā.

Tālāk noteikti nepieciešams jūsu padoms un apspriešanās ar nozari.

**Edgars Mednis:** – skatiet melnraksta punktu Nr.1. Galvenais iemesls grozījumiem – Regulas pants, ka atbalsts nedrīkst būt orientēts tikai uz konkrētas valsts komersantiem. Pārējais arī būtisks, bet mazāk. Pirmie soļi – jāapspriež šis melnraksts ar Filmu padomi, tad jāpublicē mājaslapā - divas nedēļas pirms tam, kad dokuments nonāk pie valsts sekretāriem. Principā grozījumi jāpieņem līdz gada beigām, jo tad beidzas iepriekšējās vienošanās, kas slēgtas 2008. gadā un pagarinātas 2013. gadā.

**Jānis Kalējs:** – tad nākamais konkurss notiks jau pēc jaunās sistēmas?

**Dita Rietuma:** – jā.

**Aija Bērziņa:** – kā citas valstis ar to tiek galā?

**Dita Rietuma:** – tāpat arī tiek. Piņķerīgs un skrupulozs process, šodien mums jānoliek laika plāns, kad jūs varētu iepazīties ar melnrakstu. Ierosinu 17.-19.07. sasaukt nozares sanāksmi, bet līdz tam jums būtu jāiepazīstas ar visiem materiāliem – te ir links uz Regulu, kurai ir 86 lappuses.

**Edgars Mednis:** – jaunajā versijā ir piedāvāts izslēgt jēdzienu “mazbudžeta filma”, jo to jau ietver jēdziens “sarežģīta filma”.

**Dita Rietuma:** – “sarežģīta filma” nav māksliniecisks kritērijs, tas nenozīmē “art-house”, “sarežģītās” ir grūti producējamas un grūti izplatāmas filmas, mazo valstu valodās un tamlīdzīgi.

**Dace Vilsone:** – kad jūs palasīsiet Regulu, jūs redzēsiet, ka tur jau daudzi punkti vērsti uz atbalstu mazām valstīm.

Visos MK noteikumos par valsts atbalstu ir jāiecitē atbilstība Regulai, tā ir harmonizēti mūsu dokumenti ar Eiropu, tad mums nav jātaisa pašiem savs lielais dokuments, kas būtu atsevišķi jāsaskaņo ar Eiropas institūcijām. Producentu reģistrs paliek kā informatīvs katalogs, bet tas netiek lietots kā atlases kritērijs vai instruments.

**Dita Rietuma:** – Jā, tātad producents atnāk ar projektu – kaut vai bulgāru producents ar latviski uzrakstītu projektu, mēs sakām – paldies, mēs jūs iereģistrējam.

**Dace Vilsone:** – Tā mums krājas datu bāze, bet netiek veikta diskriminējoša sijāšana pirms konkursa. Un tad, cik saprotu, ir nozares lietas, kas jāpieprecizē.

**Aija Bērziņa:** – Man ir divi komentāri. Latvijas filmām tas nav nekāds apdraudējums, nav daudz ārzemnieku, kas gribētu ražot latviešu filmas. Bet es domāju par līdzfinansējuma projektiem – ja atkrīt līdzšinējais noteikums, ka producējošajai kompānijai jābūt reģistrētai Latvijā, tātad tikpat labi lietuvieši vai igauņi var pieteikties uz līdzfinansējuma konkursu? – tur nav tādu nacionālas filmas kritēriju, ar ko atsijāt…

**Dace Vilsone:** – bet lielais mērķis jau ir darbināt mūsu ekonomiku, un to mēs panākam!

**Jānis Kalējs:** – bet viņš var mierīgi izslēgt no ražošanas procesa Latvijas studiju!

**Dita Rietuma:** – nē, paliek nosacījums, ka jābūt līgumam ar Latvijas producējošo kompāniju.

**Aija Bērziņa** un **Jānis Kalējs** – tad viss kārtībā.

**Uldis Dimiševskis:** – turklāt pie vērtēšanas kritērijiem paliek punkts par pieredzi Latvijā.

**Aija Bērziņa:** – un otrs komentārs – varbūt tad to apspriešanu izvēršam darba grupā?

**Dita Rietuma:** – jā, vajag sagatavoties. Rīt es varu izsūtīt aicinājumu darba grupai.

**Dace Vilsone:** – ministrijas jurists var pieslēgties pēc 18. jūlija. Vienkārši sakot, būtība ir tāda – Eiropa ir vienkāršojusi sistēmu, pašiem mums te vajag tikai *izgrozīt* savus dokumentus un informēt Eiropu. Laika plāns būtu tāds, ka augustā šos dokumentus vajadzētu iesniegt valsts sekretāru padomē un oktobrī būtu viss gatavs.

**Dita Rietuma:** – Uldis varēs visprofesionālāk izklāstīt dažas izmaiņas, kas mums arī gaidāmas.

**Uldis Dimiševskis:** – MK noteikumos Nr. 136 ir divas lietas, kas savā ziņā paver tirgu un tamlīdzīgi. Sākšu ar labo ziņu – NKC drīzumā vairs neuzskaitīs citu institūciju publisko finansējumu, bet tikai paša piešķirto, uz ko var pretendēt līdz 25% apjomā no attiecināmajiem izdevumiem.

**Dita Rietuma:** – tas sakārto šo dīvaino situāciju, ka Nacionālajam Kino centram it kā ir pienākums uzskaitīt visu publisko finansējumu, bet mēs nevaram savākt precīzas ziņas, jo Rīgas Filmu fondam tāda pienākuma nav, šo naudu uzskaitīt. Rezultātā dažādos avotos Latvijas *cash rebate* svārstās no 25% līdz 40%.

**Jānis Kalējs:** – citās valstīs jau arī valsts fondu atbalstam reģionālie tiek pieplusēti klāt, nevis ietverti.

**Uldis Dimiševskis:** – nosacīti sliktā ziņa, kas tomēr vērsta uz lielāku skaidrību naudas apritē - šo gadu laikā esam sapratuši, ka tehnisku iemeslu dēļ atbalsta mehānismos nav bijis atrunāts PVN, tātad turpmāk izmaksas būs bez PVN, NKC tāme vienmēr ir bez PVN.

**Aija Bērziņa** un **Jānis Kalējs** – ļoti labi, tas visu sakārto, citādi mūs ārzemnieki nesaprot un pašiem *sprādziens galvā*. Tad mēs arī atskaitāmies bez PVN, viss ir godīgi.

**Uldis Dimiševskis:** – vēl daži jautājumi, kas nav kosmētiski. Līdz šim Latvijā iztērējamā nauda bija 65%, tas ļāva producentiem elastīgi strādāt. Tomēr gribētos vēl vairāk stiprināt Latvijas ekonomiku, akcentējot arī pēcapstrādi. Šis procentuālais dalījums radās pilnīgi citā situācijā, kad Latvijā nekādu pēcapstrādes iespēju nebija, tagad nozare ir attīstījusies un mēs piedāvāsim nosacījumu, ka 100% atbalsta jātērē Latvijā.

**Aija Bērziņa:** – vēlme ļoti laba un atbalstāma, bet vajag atstāt manevra iespējas, kādus 20% - piemēram, Latvijā nav pieejams kvalitatīvs skaņas *final mix*, vai arī var gadīties, ka tehniskais personāls nav konkrētā laikā pieejams.

**Uldis Dimiševskis:** – protams, par to var diskutēt. Igauņiem ir 100%, lietuviešiem 80%. Piekrītu argumentiem par situācijām, kad kaut kas nav pieejams Latvijā.

**Aija Bērziņa:** – cits jautājums – kas tā ir par papildu naudu, kas nesen tika piešķirta līdzfinansējuma konkursam?

**Dace Vilsone:** – tagad tā bija neplānoti atrasta, bet nākamajā gadā prasīsim vēl naudu klāt, budžeta prioritātēs ir paturēt miljonu līdzfinansējumam arī 2021. gadā, un prasīsim finansējumu klāt šiem servisa darbiem.

**Aija Bērziņa:** – vēl problēmas rada tas beigu dedlains 15.11., ja būtu vismaz 30. novembris…

**Dace Vilsone:** – tas saistīts ar budžeta likuma pieņemšanu, to var atrisināt tikai Finanšu ministrija, ir vēl citas sfēras ar līdzīgām problēmām, investīciju fondi utt. Es pat esmu politiķiem skaidrojusi, ka tā nekad nevarēs Rīgā uzfilmēt Ziemassvētkus, - tā ka šī problēma ir cilāta.

**Jānis Kalējs:** – otra lieta, kas ir Igaunijā, - pusi finansējuma var dabūt jau procesa vidū, iesniedzot atskaiti par iztērēto pusi – jo reizēm *cash-flow* ir svarīgs.

Šo jautājumu noteikti pēta arī jaunais *Interreg* projekts.

**Uldis Dimiševskis:** – un pēdējais punkts ir saistīts ar NKC tiesībām – jauns punkts par nekomerciālu izplatīšanu, kas līdz šim bija atstāts individuālajos līgumos, bet nekomerciālā izplatīšana ir mūsu funkcija.

**Aija Bērziņa:** – 24 mēnešus pēc pirmizrādes? – mums jau tie līdzšinējie trīs gadi reizēm liekas par maz!

**Dita Rietuma:** – var diskutēt par mēnešu skaitu, bet tādam punktam ir jābūt.

**Jānis Kalējs:** – bet, ja producentam ir konkrēti plāni par komercizplatīšanu……

**Aija Bērziņa:** – un, ja NKC ieguldījums ir 45%, tad nedrīkst pieprasīt nekomerciālas izplatīšanas tiesības…..

**Uldis Dimiševskis:** – bet ja NKC ieguldījums arī ar šiem 45% jau tik un tā ir pusmiljons, mēs nevaram uzņemties atbildību, ja producents izvērš filmas kopējo budžetu uz 2 miljoniem!

**Dace Vilsone:** – nākamais būs *bedres gads*, fiskālā telpa nav nekāda labā, jo atspoguļosies nodokļu reformas rezultāti. Budžeta veidošanas process sāksies augustā, pagaidām nekādi specifiski pieprasījumi nav jāraksta. Šī valdība sagatavos budžetu, nākamā apstiprinās, tāpēc pusgads būs nervozs.

**Aija Bērziņa:** – atkal cits jautājums – mēs runājām ar Ilzi Roķi no *Forum Cinemas*, vai nav iespēju ieviest vēl kādu vecuma klasifikācijas cenzu – ir liela sprauga starp 12+ un 16+. Tas nav *uz sitiena* jādara, es tikai gribu saprast sistēmu.

**Baiba Zūzena** – vismaz NEPL viss ir ļoti subjektīvi, mums savulaik piesprieda sodu par seriālu *Šķiršanās formula*… Viss ir atkarīgs no interpretācijas. Kad mēs runājām NEPLā par *product placement* kritērijiem, tad konstruktīva saruna beidzas tajā mirklī, kad sākas diskusija “ir pārspīlēti vai nav pārspīlēti”…

**Dita Rietuma:** – Lietuvā ir iestāde, kas skatās visas filmas un nosaka vecuma cenzu, Latvijā nekā tāda nav.

**Dace Vilsone:** – atgādinu – ja atvērs grozījumiem šos noteikumus, uzreiz pieslēgsies Izglītības ministrija un tiesībsargs, un visādi bērnu tiesību sargātāji. Jāapsver, vai tas ir to vērts, iet atkal cauri visām šīm sarunām.

**Ieva Romanova** – vai ir kādas jaunas vēsmas par NKC statusa izmaiņām?

**Dace Vilsone:** – nekādu nav, un mēs arī neko neprovocējam.

**Dita Rietuma:** – tātad Filmu padomē nākamreiz tiekamies augustā, jūlijā tiekas darba grupa.

**Līdz ar to darba kārtības jautājumi izsmelti, sēde tiek slēgta pl. 17:05.**

Padomes priekšsēdētāja: **Aija Bērziņa**

Ierakstu atšifrē: **Kristīne Matīsa**